《读昌黎诗》
清代·夏力恕

韩子戛戛去陈言，文章既得万口喧。我爱韩子好诗句，戛戛更觉陈言去。

金钟大镛声九天，罢考弛击仍鍧然。赤手捉蛇足履虎，缓带轻裘文不武。

才大踏翻骚客坛，蹑空走漠相盘桓。李唐一代诗如猬，机同锦绣鼎同味。

其先厥有陈子昂，后来韦柳继孟王。仙风太白绝尘表，少陵之诗诗独老。

自余支派非不多，众流焉许肩江河。下视元白艳且愞，驱驰籍湜骖郊贺。

公不步人人步公，纵肖其形神弗充。学者莫作雕镂想，言以气浮须善养。

作者简介：湖北孝感人，字观川，晚称澴农。康熙六十年进士，授编修。历任顺天乡试同考官、山西乡试正考官。修《湖广通志》。主讲江汉书院。学主穷理，随事体验，以求自得。有《四书札记》、《證疑备览》、《杜诗笔记》、《菜根精舍诗》、《易论》。六十五岁卒。